POTVRĐENA DUGOOČEKIVANA VIJEST

Spotify u Hrvatsku stiže početkom 2020. godine

Na panel-raspravi "Izazovi digitalnog doba i reforma autorskog prava", u organizaciji Hrvatske diskografske udruge, osim zanimljivih činjenica o temi intelektualnog vlasništva te autorskog i srodnih prava u digitalnom okruženju, saznali smo jednu vrlo važnu informaciju. Radi se o dugoočekivanom dolasku glazbenih streaming servisa u Hrvatsku, točnije o aplikaciji Spotify. Do sada je korisnicima u Hrvatskoj bio dostupan samo Deezer, što bi se vrlo brzo moglo promijeniti. Potvrdio je to direktor Dallas Recordsa, član upravnog odbora HDU i predsjednik Regionalne udruge nezavisnih diskografa (RUNDA) Dario Draštata, koji je pitanje voditelja o točnom terminu dolaska ostalih streaming servisa na naše tržište odgovorio: "Očekujemo da se to dogodi jako brzo. Za Spotify možemo reći da će to biti već početkom sljedeće godine."HDU je predstavila novu aplikaciju "Vrijeme je za digital", koja je kao takva informatičko rješenje koje pripada u jedno od samo dva takva u svijetu, čime je ova ekipa stala uz bok jednom od svjetskih glazbenih majora – Sony Musicu.Riječ je o jedinstvenoj bazi koja donosi ažurirani sadržaj, aktualne podatke o korištenju glazbe i cjelokupan izvještaj s naknadama od streaminga na digitalnim glazbenim servisima. Tu su i podaci o prodaji albuma u glazbenim prodavaonicama, prihodima od kolektivnih prava i podacima o radijskom i TV emitiranju. Svaki autor i izvođač koji ima sklopljen ugovor s diskografom na svom osobnom profilu naći će aktualne podatke o svojim snimkama, albumima te prihodima.